
FORORD


FORORD


Bogen “48 fortællinger, dejlige steder og gratis glæder” er en skøn lille bog, hvor vi går på opdagelse i det fynske.


Du kan benytte den som en turistguide, så du let kan finde en gratis seværdighed i nærheden, uanset hvor på Fyn du befinder dig.


Bogen er bygget let og overskueligt op. Du kan derfor både vælge at følge forfatterens rute igennem området eller bruge den som opslagsværk til din egen rejse.


Seværdighederne er som nævnt gratis og omhyggeligt udvalgt, så der er lidt for enhver smag.


Vi besøger mange forskellige steder, alt fra skøn natur til gamle bygninger og historiske mindesmærker. Mange af stederne er ikke beskrevet i de almindelige turistguider, men glemte steder, små perler, som forfatteren har valgt at lade genopdage.


I bogen genfortælles gamle fortællinger, som ellers er gået i glemmebogen. 48 gode fortællinger, nogle historiske, nogle tragiske, nogle spændende og andre sjove. Alle har tilknytning til de steder, du kan besøge, de er korte og gør, at stederne bliver spændende for hele familien.


Det er lykkedes forfatteren at lokke mig med på steder, som jeg aldrig havde troet, jeg skulle se. Jeg håber også, at du som læser vil blive fanget af fortællingerne, naturen, bygningerne og mindesmærkerne, som helt gratis ligger og venter på at blive fundet rundt i vores lille skønne Danmark.


God læsning og god tur!










01 HINDSGAVL

Den gamle middelalderborg


Nedenfor det smukke Hindsgavl Slot, ved Lillebælt, findes på en borgbanke resterne af en middelalderborg.


Selve borgbanken er omkring 15 meter høj med en diameter på omkring 75 meter. Der er kun sporadiske rester tilbage af den gamle borg.


Borgen blev formentligt opført engang slutningen af 1100-tallet og blev blandt andet brugt til at overvåge skibstrafikken i Lillebælt.


På den anden side af Lillebælt lå borgen Høneborg, som kunne bevogte Lillebælt fra Jyllandssiden.


Der var et stort tårn på borgbanken på omkring 10 gange 10 meter, med 2 meter tykke mure og det var omkring 13 meter højt. Det gav en god udsigt ud over Lillebælt. Gennem de næste århundreder blev den løbende udbygget for at kunne yde bedst mulig beskyttelse og være tidssvarende.

Flere gange under urolige perioder i Danmark var den genstand for kamphandlinger og blev ødelagt nogle gange. Hver gang blev den efterfølgende genopført.


I løbet af Svenskekrigene fra 1657 til 1660 blev borgen beskadiget og plyndret af svenskerne, derefter blev den forladt og ikke genopført. Sidst i 1600-tallet blev ruinerne også beskadiget, da tårnet og andre bygninger under en storm skred ned i Lillebælt.


Det nuværende Hindsgavl Slot blev opført i 1784 og bruges idag som hotel, kursuscenter og restaurant.


Der er offentlig adgang til voldstedet, man kan gå til stedet igennem Hindsgavl Slotspark. Undervejs ses tepavillonen "Sorgenfri" med vers af H.C. Andersen, der holdt meget af at besøge Hindsgavl.


Fra voldstedet er der en rigtig god udsigt over Lillebælt.


HINDSGAVL ALLE 7, 5500 MIDDELFART










02 HENNER FRIISERS HUS

Henner Friiser boede ikke i huset


Forfatteren B.S. Ingemann skrev i bogen “Erik Menveds Barndom” om Henner Friiser fra Middelfart.


I 1285 var Henner Friiser en ældre mand på 70 år, men på trods af sin alder var han sund og stærk. Han var oldermand for marsvinsjægerne i Middelfart og var meget respekteret.


I bogen bliver hans livshistorie undervejs fortalt, blandt andet var han med til at dræbe den upopulære Kong Abel i 1252. Efter mordet forlod han Frisland og skabte sig en ny tilværelse i Middelfart som bådebygger, færgemand og marsvinsjæger.


Det skulle være sandt nok, at en Henner Friiser slog Kong Abel ihjel i 1252, men at Henner Friiser derefter skulle have levet i mange år i Middelfart, er et udslag af B.S. Ingemanns fantasi. Der er ingen beviser for, at Henner Friiser nogensinde har været i Middelfart.

Uanset hvad, er Henner Friisers Hus et rigtigt smukt gavlhus fra omkring 1580. Sandsynligvis er det opført af en rig købmand fra Middelfart.


Efter kirken er det Middelfarts ældste bygning. Oprindeligt blev kun stueetagen brugt som bolig. Førstesalen var et stort rum, som blev brugt til opbevaring. Ved festlige lejligheder blev den brugt som gildesal.


I starten af 1700-tallet blev der indrettet små rum i bygningen, og fra 1705 til 1865 var det et kongeligt privilegeret gæstgiveri.


Den lå rigtigt godt, for Brogade var en del af hovedlandevejen gennem Danmark fra Middelalderen indtil 1865.


Rejsende og handlende kom forbi, når de skulle ned til skibsbroen for at sejle til Jylland eller hente eller sende gods med skibene.


I dag er Henner Friisers Hus ejet af Middelfart Museum. Bygningen er blevet restaureret nogle gange i de sidste 100 år.


BROGADE 8, 5500 MIDDELFART










03 NYFÆSTE VOLDSTED

Et typisk middelalderligt voldsted


Nyfæste Voldsted er et rigtigt godt eksempel på, hvordan et typisk voldsted så ud i middelalderen.


På en omkring seks meter høj borgbanke omgivet af voldgrave og volde stod der et stort tårn opført i sten eller træ. Tårnet fyldte næsten hele toppen og var i sin tid beregnet til forsvar mod indtrængende fjender.


Ved den høje borgbanke var der også en lav borgbanke med en forborg. Her var selve beboelsen og avlsbygningerne placeret.


Rundt om både den høje og lave borgbanke har der været et højt palisadehegn. Der har sikkert også været et palisadehegn rundt omkring tårnet på den høje borgbanke.


Borgbankerne har været forbundne, således at beboerne i tilfælde af angreb kunne trække sig hurtigt tilbage til tårnet.

Det vides ikke med sikkerhed, hvornår Nyfæste Voldsted er opført. Et godt bud er, at det er opført mellem 1280-1320. I denne periode opførtes der nemlig en del mindre private borganlæg rundt omkring i riget.


Det var urolige tider på Fyn i 1300-tallet, for de holstenske grever havde magten og sad godt fast på Fyn. Først sidst i 1360’erne fik Kong Valdemar Atterdag nedkæmpet dem, og Fyn kom igen under den danske krone.


Det fortælles at, krigsherren Johan Rantzau holdt til her, efter han på vegne af den danske konge havde nedslagtet mange danske bønder i slaget ved Faurskov i 1535. Muligvis havde han også lejr her inden slaget.


Det er sandsynligt, at danske konger brugte Nyfæste Voldsted som et beskyttet overnatningssted, når turen gik hen over Fyn.


Voldstedet forfaldt med tiden og blev forladt. De lokale bønder tog, hvad de kunne bruge fra stedet, for genbrug var også moderne dengang.


NYFÆSTE 6, 5560 AARUP










04 KONG KNUDS HVILESTEN

Kongens hellige hvilesten


Kong Knud var bestemt ikke en populær konge. Han lagde sig ud med stort set alle sine undersåtter og udskrev skatter og bøder, som det passede ham.


I 1085 bestemte kongen, at mænd skulle indkaldes til krigstjeneste. og flåden skulle samles i Limfjorden. Kongen ville erobre England, ligesom de tidligere konger havde gjort det.


Kongen blev forsinket, og de indkaldte mænd begyndte at tage hjem igen for at klare høsten. Det blev kongen meget vred over og dømte dem til at betale meget store bøder. Året efter indkaldtes der igen, men denne gang gjorde mændene oprør, de havde fået nok af kongen og hans bøder.


Kongen flygtede hastigt ned gennem Jylland sammen med sine få trofaste mænd og sejlede fra Slesvig By til Fyn.

